
1.	A GYÓGYSZER NEVE

Vildagliptin HEXAL 50 mg tabletta


2.	MINŐSÉGI ÉS MENNYISÉGI ÖSSZETÉTEL

50 mg vildagliptint tartalmaz tablettánként.

Ismert hatású segédanyag
43,84 mg laktózt tartalmaz tablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Tabletta.

Fehér vagy halvány sárgás, kerek, lapos, metszett élű, egyik oldalán „50” mélynyomású jelöléssel ellátott, megközelítőleg 8,1 mm átmérőjű, 3,2 mm vastagságú tabletta.


4.	KLINIKAI JELLEMZŐK

4.1	Terápiás javallatok

A vildagliptin 2-es típusú cukorbetegségben szenvedő felnőttek glykaemiás kontrolljának javítására javallott a diéta és a testmozgás kiegészítéseként:
· monoterápiaként olyan betegeknél, akiknél a metformin ellenjavallatok vagy intolerancia miatt nem alkalmazható.
· más gyógyszerekkel, köztük inzulinnal kombinálva a diabetes kezelésére abban az esetben, ha ezek az egyéb gyógyszerek nem biztosítanak megfelelő glykaemiás kontrollt (a különböző kombinációkkal rendelkezésre álló adatokat lásd a 4.4, 4.5 és 5.1 pontban).

4.2	Adagolás és alkalmazás

Adagolás
Felnőttek
Monoterápiaként, továbbá metforminnal kombinációban, tiazolidindionnal kombinációban, metforminnal és egy szulfonilureával kombinációban, vagy inzulinnal kombinációban (metforminnal vagy anélkül) alkalmazva a vildagliptin ajánlott napi dózisa 100 mg, melyből 50 mg-ot reggel 50 mg‑ot pedig este kell bevenni.

Egy szulfonilureával kettős kombinációban alkalmazva a vildagliptin javasolt dózisa naponta egyszer 50 mg, reggel bevéve. Ebben a betegcsoportban a napi egyszer 100 mg vildagliptin nem volt hatásosabb, mint a napi egyszeri 50 mg vildagliptin.

Szulfonilureával kombinációban alkalmazva, a hypoglykaemia kockázatának csökkentése érdekében mérlegelni kell egy alacsonyabb szulfonilurea dózis adását.

100 mg-ot meghaladó dózisok alkalmazása nem javasolt.

Amennyiben a Vildagliptin HEXAL egy dózisa kimarad, akkor azt a betegnek be kell vennie, amint eszébe jut. Ugyanazon a napon nem szabad kétszeres dózist bevenni.

A vildagliptin biztonságosságát és hatásosságát metformint és egy tiazolidindiont is tartalmazó hármas, orális kombinációban nem igazolták.

Különleges betegcsoportokra vonatkozó további információk
Idősek (≥ 65 év)
Idős betegeknél nem szükséges a dózis módosítása (lásd még 5.1 és 5.2 pont).

Vesekárosodás
Enyhe vesekárosodásban szenvedő betegeknél (kreatinin-clearance ≥ 50 ml/perc) nem szükséges módosítani a dózist. Közepesen súlyos vagy súlyos fokú vesekárosodásban, vagy végstádiumú vesebetegségben (end-stage renal disease, ESRD) szenvedő betegeknél a Vildagliptin HEXAL javasolt dózisa naponta egyszer 50 mg (lásd még 4.4, 5.1 és 5.2 pont).

Májkárosodás
A Vildagliptin HEXAL-t nem szabad májkárosodásban szenvedő betegeknél alkalmazni, beleértve azokat a betegeket is, akiknél a kezelés előtt a glutamát-piruvát-transzamináz (GPT) vagy a glutamát-oxálacetát-transzamináz (GOT) szintje meghaladja a normálérték felső határának a 3-szorosát (lásd még 4.4 és 5.2 pont).

Gyermekek és serdülők
A Vildagliptin HEXAL alkalmazása nem javasolt gyermekeknél és serdülőknél (18 éves kor alatt). A Vildagliptin HEXAL biztonságosságát és hatásosságát gyermekek és serdülők esetében (18 éves kor alatt) nem igazolták. Nincsenek rendelkezésre álló adatok (lásd még 5.1 pont).

Az alkalmazás módja

Szájon át történő alkalmazásra.
A Vildagliptin HEXAL étkezés közben vagy étkezéstől függetlenül is bevehető (lásd még 5.2 pont).

4.3	Ellenjavallatok

A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.

4.4	Különleges figyelmeztetések és az alkalmazással kapcsolatos óvintézkedések

Általános megfontolások
A Vildagliptin HEXAL nem helyettesíti az inzulint az inzulinkezelésre szoruló betegeknél. A Vildagliptin HEXAL nem használható 1-es típusú diabeteses betegeknél, illetve diabeteses ketoacidózis kezelésére.

Vesekárosodás
Végstádiumú vesebetegségben szenvedő, hemodializált betegekre vonatkozóan korlátozott tapasztalat áll rendelkezésre. Ezért a Vildagliptin HEXAL-t ezeknél a betegeknél körültekintően kell alkalmazni (lásd még 4.2, 5.1 és 5.2 pont).

Májkárosodás
A Vildagliptin HEXAL nem alkalmazható májkárosodásban szenvedő betegeknél, beleértve azokat a betegeket is, akiknél a kezelés előtt a GPT vagy a GOT szintje meghaladja a normálérték felső határának a 3-szorosát (lásd még 4.2 és 5.2 pont).

Májenzimek ellenőrzése
Beszámoltak májműködési zavar (beleértve a hepatitist is) ritka eseteiről. Ezekben az esetekben a betegek rendszerint tünetmentesek voltak, klinikai következmények nélkül, és a májfunkciós vizsgálatok eredményei a kezelés felfüggesztését követően visszatértek a normálértékre. A beteg kiindulási enzimértékeinek ismerete érdekében a Vildagliptin HEXAL-kezelés megkezdése előtt májfunkciós vizsgálatokat kell végezni. A májfunkciót a Vildagliptin HEXAL-kezelés első évében háromhavonta, majd azt követően időszakosan kell ellenőrizni. Azoknál a betegeknél, akiknél megnő a transzamináz-szint, egy második májfunkciós vizsgálattal kell ellenőrizni az első vizsgálat eredményét, majd a továbbiakban gyakori májfunkciós vizsgálatokat kell végezni a rendellenesség(ek) rendeződéséig. Amennyiben a GOT vagy GPT értéke tartósan meghaladja a normálérték felső határának a háromszorosát, javasolt a Vildagliptin HEXAL-kezelés leállítása. 

Azoknál a betegeknél, akiknél sárgaság vagy májműködési zavarra utaló egyéb tünet alakul ki, a Vildagliptin HEXAL alkalmazását abba kell hagyni.

A Vildagliptin HEXAL-kezelés abbahagyását és a májfunkciós vizsgálatok eredményeinek normalizálódását követően a Vildagliptin HEXAL-kezelést nem szabad újra elkezdeni.

Szívelégtelenség
A New York Heart Association (NYHA) I-III-as funkcionális stádiumába tartozó betegekkel végzett vildagliptin klinikai vizsgálat azt mutatta, hogy a placebóhoz képest a vildagliptin-kezelés nem járt a balkamra-funkció változásával vagy a már meglévő pangásos szívelégtelenség súlyosbodásával. A NYHA III-as funkcionális stádiumú, vildagliptinnel kezelt betegekkel szerzett klinikai tapasztalat még mindig korlátozott, és az eredmények nem egyértelműek (lásd még 5.1 pont).

Nincs klinikai tapasztalat a NYHA IV-es funkcionális stádiumú betegek vildagliptin‑kezeléséről, így alkalmazása ezen betegeknél nem ajánlott.

Bőrbetegségek
A preklinikai toxikológiai vizsgálatok során majmoknál beszámoltak bőrléziókról, köztük a végtagokon kialakuló hólyagképződésről és kifekélyesedésről (lásd 5.3 pont). Habár a klinikai vizsgálatokban nem észlelték a bőrléziók nagyobb incidenciáját, csupán korlátozottan állt rendelkezésre tapasztalat a diabeteses betegek bőr-szövődményeivel kapcsolatosan. 
Továbbá, a forgalomba hozatalt követően beszámoltak hólyagos és hámló bőrelváltozásokról. 
Ezért a cukorbetegek rutinszerű gondozása mellett a bőrbetegségek, mint például a hólyag- vagy fekélyképződés ellenőrzése javasolt.

Akut pancreatitis
A vildagliptin alkalmazását akut pancreatitis kialakulásának kockázatával hozták összefüggésbe. A betegekkel ismertetni kell az akut pancreatitis jellemző tünetét.

Pancreatitis gyanúja esetén a vildagliptin szedését abba kell hagyni. Ha az akut pancreatitis bizonyított, a vildagliptint nem szabad újra kezdeni. Elővigyázatosság szükséges az olyan betegeknél, akiknek anamnézisében akut pancreatitis szerepel.

Hypoglykaemia
Ismert, hogy a szulfonilureák hypoglykaemiát okoznak. Szulfonilureát vildagliptinnel kombinációban kapó betegeknél fennállhat a hypoglykaemia kockázata. Ezért a hypoglykaemia kockázatának csökkentése érdekében egy alacsonyabb szulfonilurea dózis adása mérlegelhető.

Segédanyagok
Ez a gyógyszer laktózt tartalmaz. Ritkán előforduló, örökletes galaktóz intoleranciában, teljes laktáz hiányban vagy glükóz-galaktóz malabszorpcióban a készítmény nem szedhető.

A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.

4.5	Gyógyszerkölcsönhatások és egyéb interakciók

A vildagliptin esetében alacsony az egyidejűleg alkalmazott gyógyszerekkel létrejövő kölcsönhatások valószínűsége. Mivel a vildagliptin nem szubsztrátja a citokróm P (CYP) 450 enzimnek, és nem gátolja, illetve nem indukálja a CYP 450 enzimeket, nem valószínű, hogy interakcióba lép azokkal a hatóanyagokkal, amelyek ezen enzimek szubsztrátjai, inhibitorai vagy induktorai.

Kombináció pioglitazonnal, metforminnal és glibenklamiddal
Az ezekkel az orális antidiabetikumokkal végzett vizsgálatok eredményei nem mutattak klinikailag releváns farmakokinetikai interakciókat.

Digoxin (P-gp szubsztrát), warfarin (CYP2C9 szubsztrát)
Az egészséges alanyokkal végzett klinikai vizsgálatok nem mutattak klinikailag releváns farmakokinetikai interakciókat. A gyógyszer célpopulációjában azonban ezt eddig nem állapították meg.

Kombináció amlodipinnel, ramiprillel, valzartánnal vagy szimvasztatinnal
Interakciós vizsgálatokat egészséges alanyok bevonásával végeztek, amlodipinnel, ramiprillel, valzartánnal és szimvasztatinnal. Ezekben a vizsgálatokban a vildagliptinnel egyidejű alkalmazást követően nem észleltek klinikailag releváns farmakokinetikai interakciókat.

Kombináció ACE-gátlókkal
Az egyidejűleg ACE-gátlót szedő betegeknél megnövekedhet az angiooedema kockázata (lásd 4.8 pont).

Más orális antidiabetikumokhoz hasonlóan, a vildagliptin vércukorszint-csökkentő hatását csökkenthetik bizonyos hatóanyagok, így pl. tiazidok, kortikoszteroidok, a pajzsmirigyre ható gyógyszerek és szimpatomimetikumok.

4.6	Termékenység, terhesség és szoptatás

Terhesség
A vildagliptin terhes nőknél történő alkalmazására vonatkozóan nincsenek megfelelő adatok. Az állatokkal végzett vizsgálatok során nagy dózisok mellett reprodukciós toxicitást igazoltak (lásd 5.3 pont). Emberre nézve a potenciális kockázat nem ismert. 
Humán adatok hiányában a Vildagliptin HEXAL a terhesség ideje alatt nem alkalmazható.

Szoptatás
Nem ismert, hogy a vildagliptin kiválasztódik-e a humán anyatejbe. Az állatokkal végzett vizsgálatok kimutatták, hogy a vildagliptin kiválasztódik a tejbe. A Vildagliptin HEXAL nem alkalmazható a szoptatás időszakában.

Termékenység
A vildagliptinnel nem végeztek humán termékenységre gyakorolt hatásokra vonatkozó vizsgálatokat (lásd 5.3 pont).

4.7 	A készítmény hatásai a gépjárművezetéshez és a gépek kezeléséhez szükséges képességekre

A készítménynek a gépjárművezetéshez és gépek kezeléséhez szükséges képességeket befolyásoló hatásait nem vizsgálták. A mellékhatásként szédülést tapasztaló betegeknek kerülniük kell a gépjárművezetést, illetve a gépek kezelését.

4.8 	Nemkívánatos hatások, mellékhatások

A biztonságossági profil összefoglalása
Biztonságossági adatokat összesen 5451 olyan betegről gyűjtöttek, akik 100 mg-os napi dózisban (naponta kétszer 50 mg) kaptak vildagliptint a legalább 12 hétig tartó, randomizált, kettős vak, placebokontrollos vizsgálatokban. Közülük 4622 beteg kapott vildagliptint monoterápiában, 829 beteg pedig placebót.

Ezekben a vizsgálatokban a mellékhatások többsége enyhe és átmeneti volt, és nem igényelték a kezelés felfüggesztését. Nem találtak összefüggést a mellékhatások, valamint az életkor, etnikai hovatartozás, az expozíció időtartama, illetve a napi dózis között. Hypoglykaemiáról beszámoltak olyan betegeknél, akik a vildagliptint szulfonilureával és inzulinnal egyidejűleg kapták. A vildagliptin alkalmazásával összefüggésben akut pancreatitis kockázatát jelentették (lásd 4.4 pont).

A mellékhatások táblázatos felsorolása
Az alábbiakban szervrendszerenként és abszolút gyakoriság szerint kerülnek felsorolásra minden indikációban azok a mellékhatások, amelyekről a kettős vak vizsgálatokban monoterápiában, illetve kiegészítő kezelésként vildagliptint kapó betegeknél számoltak be. A gyakorisági kategóriák meghatározása: nagyon gyakori (≥ 1/10), gyakori (≥ 1/100 – < 1/10), nem gyakori (≥ 1/1000 – < 1/100), ritka (≥ 1/10 000 – < 1/1000), nagyon ritka (< 1/10 000), nem ismert (a gyakoriság a rendelkezésre álló adatokból nem állapítható meg). Az egyes gyakorisági kategóriákon belül a mellékhatások csökkenő súlyosság szerint kerülnek megadásra.

1. táblázat Kontrollos klinikai vizsgálatokban és a forgalomba hozatalt követően jelentett mellékhatások a vildagliptint monoterápiában vagy kiegészítő kezelés formájában kapó betegeknél

	Szervrendszer – mellékhatás
	Gyakoriság

	Fertőző betegségek és parazitafertőzések

	Nasopharyngitis
	Nagyon gyakori

	Felső légúti fertőzés
	Gyakori

	Anyagcsere- és táplálkozási betegségek és tünetek

	Hypoglykaemia
	Nem gyakori

	Idegrendszeri betegségek és tünetek

	Szédülés
	Gyakori

	Fejfájás
	Gyakori

	Tremor
	Gyakori

	Szembetegségek és szemészeti tünetek

	Homályos látás
	Gyakori

	Emésztőrendszeri betegségek és tünetek

	Székrekedés
	Gyakori

	Hányinger
	Gyakori

	Gastrooesophagealis refluxbetegség
	Gyakori

	Hasmenés
	Gyakori

	Hasi fájdalom, beleértve a has felső részén fellépő fájdalmat is
	Gyakori

	Hányás
	Gyakori

	Flatulencia
	Nem gyakori

	Pancreatitis
	Ritka

	Máj- és epebetegségek, illetve tünetek

	Hepatitis
	Nem ismert*

	A bőr és a bőr alatti szövet betegségei és tünetei

	Hyperhidrosis
	Gyakori

	Kiütés
	Gyakori

	Pruritus
	Gyakori

	Dermatitis
	Gyakori

	Urticaria
	Nem gyakori

	Exfoliativ és bullosus bőrelváltozások, a bullosus pemphigoidot is beleértve
	Nem ismert*

	Cutan vasculitis
	Nem ismert*

	A csont- és izomrendszer, valamint a kötőszövet betegségei és tünetei

	Arthralgia
	Gyakori

	Myalgia
	Gyakori

	A nemi szervekkel és az emlőkkel kapcsolatos betegségek és tünetek

	Erectilis dysfunctio
	Nem gyakori

	Általános tünetek, az alkalmazás helyén fellépő reakciók

	Asthenia
	Gyakori

	Perifériás oedema
	Gyakori

	Kimerültség
	Nem gyakori

	Hidegrázás
	Nem gyakori

	Laboratóriumi és egyéb vizsgálatok eredményei

	Rendellenes májfunkciós vizsgálati eredmények
	Nem gyakori

	Testtömeg-növekedés
	Nem gyakori


* A forgalomba hozatalt követően szerzett tapasztalatok alapján.

Kiválasztott mellékhatások ismertetése
Májkárosodás
Májműködési zavar (beleértve a hepatitist is) ritka eseteiről beszámoltak. Ezek az esetek nem jártak klinikai következménnyel, a betegek rendszerint tünetmentesek voltak, és a májfunkciós vizsgálatok eredményei a kezelés leállítását követően visszatértek a normálértékre. A 24 hétig tartó, monoterápiával és kiegészítő kezeléssel folytatott kontrollos vizsgálatok adatai alapján a normálérték 3-szorosát elérő vagy meghaladó GPT- vagy GOT-szint-emelkedés (ami a meghatározása szerint legalább két, egymást követő méréskor vagy a kezelés alatti utolsó ellenőrzéskor fennállt) incidenciája 0,2% volt napi egyszer 50 mg vildagliptin esetén, 0,3% napi kétszer 50 mg vildagliptin mellett és 0,2% az összes komparátor esetén. A transzamináz-szintek ezen emelkedései általában tünetmentesek voltak, nem progrediáltak, és nem jártak cholestasissal vagy sárgasággal.

Angiooedema
A vildagliptin alkalmazásakor ritka esetekben beszámoltak angiooedemáról, a kontrollokhoz hasonló arányban. Nagyobb arányban jelentettek ilyen eseteket, amikor a vildagliptint angiotenzin‑konvertáló‑enzim‑gátlóval (ACE-gátlóval) kombinációban alkalmazták. Az események többsége enyhe volt és a vildagliptin-kezelés folytatása során megszűnt.

Hypoglykaemia
A hypoglykaemia előfordulása nem gyakori (0,4%) volt, amikor a vildagliptint monoterápiában alkalmazták aktív komparátorral vagy placebóval (0,2%) összehasonlító, kontrollos monoterápiás vizsgálatokban. Nem számoltak be súlyos vagy komoly hypoglykaemiás esetekről. Metformin kiegészítéseként alkalmazva a vildagliptinnel kezelt betegek 1%-ánál és a placebóval kezelt betegek 0,4%-ánál fordult elő hypoglykaemia. Pioglitazon hozzáadása esetén a vildagliptinnel kezelt betegek 0,6%-ánál és a placebóval kezelt betegek 1,9%-ánál fordult elő hypoglykaemia. Szulfonilurea hozzáadásakor a vildagliptinnel kezelt betegek 1,2%-ánál és a placebóval kezelt betegek 0,6%-ánál fordult elő hypoglykaemia. Szulfonilurea és metformin hozzáadása esetén a vildagliptinnel kezelt betegek 5,1%-ánál és a placebóval kezelt betegek 1,9%-ánál fordult elő hypoglykaemia. A vildagliptint inzulinnal kombinációban alkalmazó betegeknél a hypoglykaemia előfordulási gyakorisága 14% volt vildagliptin és 16% placebo esetében.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni.
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9 	Túladagolás

A vildagliptin túladagolására vonatkozó információk korlátozottak.

Tünetek
A túladagolás valószínű tüneteivel kapcsolatos információk egy dózisnövelő tolerabilitási vizsgálatból származnak, melyben az egészséges alanyok 10 napon keresztül kaptak vildagliptint. 400 mg-os dózis mellett három esetben lépett fel izomfájdalom, és egyedi esetekben előfordult enyhe és átmeneti paresthesia, láz, ödéma, illetve átmeneti lipázszint-emelkedés. 600 mg-os dózis mellett egy alanynál lépett fel kéz- és lábödéma, valamint a kreatin-foszfokináz (CPK), glutamát-oxálacetát-transzamináz (GOT), C-reaktív protein (CRP) és a mioglobin szintjének emelkedése. Három további alany tapasztalt lábödémát, melyet két esetben paresthesia kísért. A vizsgálati gyógyszer adagolásának felfüggesztését követően minden tünet és laboratóriumi eltérés kezelés nélkül rendeződött.

Kezelés
Túladagolás esetén szupportív kezelés javasolt. A vildagliptin nem távolítható el hemodialízissel. Ugyanakkor az elsődleges hidrolizációs metabolit (LAY 151) eltávolítható hemodialízissel.


5. 	FARMAKOLÓGIAI TULAJDONSÁGOK

5.1 	Farmakodinámiás tulajdonságok

Farmakoterápiás csoport: Diabetesben alkalmazott gyógyszerek, dipeptidil peptidáz 4 (DPP-4) inhibitorok, ATC kód: A10BH02

A vildagliptin, a szigetsejt-serkentők osztályába tartozó vegyület potens és szelektív DPP-4 inhibitor.

Hatásmechanizmus
A vildagliptin alkalmazása a DPP-4 aktivitás gyors és teljes gátlását eredményezi, ami a GLP-1 (glükagonszerű fehérje) és GIP (glükózdependens inzulinotrop polipeptid) inkretin hormonok éhomi és posztprandiális endogén szintjének növekedését okozza.

Farmakodinámiás hatások
Ezen inkretin hormonok endogén szintjeinek növelése révén a vildagliptin javítja a szigetsejtek glükózzal szembeni érzékenységét, ami jobb glükózdependens inzulinszekréciót eredményez. A napi 50-100 mg vildagliptinnel végzett kezelés a 2-es típusú cukorbetegségben szenvedőknél lényegesen javította a béta‑sejt-működés markereit, köztük a HOMA-β-t (Homeostasis Model Assessment–β), a proinzulin‑inzulin arányt, valamint a gyakori mintavétellel végzett étkezési tolerancia vizsgálattal mért béta-sejt-válaszkészség mértékét. Nem diabeteses (normoglykaemiás) egyéneknél a vildagliptin nem serkenti az inzulinszekréciót, és nem csökkenti a vércukorszinteket.

Az endogén GLP-1-szintek növelése révén a vildagliptin fokozza még az alfasejtek glükózérzékenységét, ami javítja a glükózszintnek megfelelő mértékű glükagonelválasztást.

Az inkretin hormon magasabb szintjei miatt a hyperglykaemia alatt fokozódó inzulin/glükagon arány növekedésének mértéke következtében csökken az éhomi és posztprandiális hepaticus glükóztermelés, ami csökkent vércukorszintet eredményez.

A magasabb GLP-1-szint gyomorürülést késleltető, ismert hatását nem észlelték a vildagliptin-kezelés kapcsán.

Klinikai hatásosság és biztonságosság
Több mint 15 000, 2-es típusú diabetesben szenvedő beteg vett részt kettős vak, placebo- vagy aktív-kontrollos, 2 éves kezelési időtartamot meghaladó klinikai vizsgálatokban. Ezekben a vizsgálatokban több mint 9000 beteg kapott napi egyszer 50 mg vagy napi kétszer 50 mg vagy napi egyszer 100 mg vildagliptint. Több mint 5000 férfi- és több mint 4000 nőbeteg kapott napi 50 mg vagy 100 mg vildagliptint. A napi egyszer 50 mg vagy napi 100 mg vildagliptint kapó betegek közül több mint 1900 beteg volt 65 éves vagy idősebb. Ezekben a vizsgálatokban a vildagliptint monoterápiaként alkalmazták 2-es típusú diabeteses betegeknél, akik korábban még nem kaptak gyógyszeres kezelést a betegségükre, illetve kombinációban alkalmazták olyan betegeknél, akiknél más antidiabetikus gyógyszerrel nem lehetett megfelelően beállítani a vércukorszintet.

Összességében a monoterápiában, illetve metforminnal, egy szulfonilureával és egy tiazolidindionnal kombinációban adott vildagliptin, a kiindulási értékhez képest mért, klinikailag releváns HbA1c‑szint csökkenés alapján, javította a glykaemiás kontrollt a vizsgálat megkezdése és befejezése közötti időszakban (lásd 2. táblázat).

A klinikai vizsgálatokban a HbA1c-csökkenés mértéke vildagliptin mellett nagyobb mértékű volt azoknál a betegeknél, akiknek nagyobb volt a kiindulási HbA1c-értékük.

Egy 52 hetes, kettős vak, kontrollos vizsgálatban a vildagliptin (naponta kétszer 50 mg) 1%-kal csökkentette a kiindulási HbA1c-értéket, míg a metforminnal (melynek dózisát 2 g/nap értékig emelték) 1,6%-os csökkenést tapasztaltak, és nem értek el statisztikai non-inferioritást. A vildagliptinnel kezelt betegeknél a metforminnal kezeltekhez viszonyítva lényegesen alacsonyabb volt a gastrointestinalis mellékhatások előfordulási gyakorisága.

Egy 24 hetes, kettős vak, kontrollos vizsgálatban a vildagliptint (naponta kétszer 50 mg) a roziglitazonnal (napi egyszer 8 mg) hasonlították össze. Az átlagosan 8,7%-os kiindulási HbA1c-szintű betegeknél az átlagos csökkenés a vildagliptin mellett -1,20%, a roziglitazon mellett -1,48% volt. A roziglitazont kapó betegeknél az átlagos testtömeg növekedett (+1,6 kg), míg azoknál a betegeknél, akik vildagliptint kaptak, nem tapasztalták a testtömeg növekedését (-0,3 kg). A perifériás ödéma incidenciája alacsonyabb volt a vildagliptin esetében (2,1%) mint a roziglitazon-csoportban (4,1%).

Egy, 2 évig tartó klinikai vizsgálatban a vildagliptint (naponta kétszer 50 mg) gliklaziddal (legfeljebb naponta 320 mg) hasonlították össze. A 8,6%-os átlagos kiindulási HbA1c-szintről két év után a HbA1c-érték átlagos csökkenése 0,5% volt a vildagliptin és 0,6% a gliklazid esetén. Statisztikai non-inferioritást nem értek el. 
A vildagliptinhez kevesebb hypoglykaemiás esemény (0,7%) társult, mint a gliklazidhoz (1,7%).

Egy 24 hetes vizsgálatban a vildagliptint (naponta kétszer 50 mg) a pioglitazonnal (napi egyszer 30 mg) hasonlították össze, metforminnal (átlagos napi dózis: 2020 mg) nem megfelelően kontrollált betegeknél. A 8,4%-os kiindulási HbA1c-szint átlagos csökkenése 0,9% volt, ha a metformin mellé vildagliptint, és 1,0% volt, ha a metformin mellé pioglitazont adtak. Azoknál a betegeknél, akik metformin mellé pioglitazont kaptak, +1,9 kg-os átlagos testtömeg-növekedést figyeltek meg, míg a metformin mellé vildagliptint kapóknál +0,3 kg-os volt a testtömeg-növekedés.

Egy 2 évig tartó klinikai vizsgálatban a vildagliptint (naponta kétszer 50 mg) glimepiriddel (legfeljebb naponta 6 mg ‑ átlagos dózis a két év alatt: 4,6 mg) hasonlították össze, metforminnal (átlagos napi dózis: 1894 mg) kezelt betegeknél. A 7,3%-os átlagos kiindulási HbA1c-szintről 1 év után a HbA1c‑érték átlagos csökkenése 0,4% volt a metformin mellé adott vildagliptin és 0,5% a metformin mellé adott glimepirid esetén. A testtömeg változása a vildagliptin mellett -0,2 kg, míg a glimepirid mellett +1,6 kg volt. A hypoglykaemia előfordulási gyakorisága szignifikánsan alacsonyabb volt a vildagliptin-csoportban (1,7%), mint a glimepirid-csoportban (16,2%). A vizsgálati végpontnál (2 év) a HbA1c‑érték mindkét terápiás csoportban a kiindulási értékhez volt hasonló, továbbá a testtömegváltozás és a hypoglykaemia közti különbségek is fennmaradtak.

Egy 52 hetes vizsgálatban a (naponta kétszer 50 mg) vildagliptint gliklaziddal (átlagos napi dózis: 229,5 mg) hasonlították össze a metforminnal (a metformin kiindulási dózisa 1928 mg/nap) nem megfelelően kontrollált betegeknél. Egy év után a HbA1c-érték átlagos csökkenése 0,81% volt a metforminhoz adott vildagliptin (a kiindulási átlagos HbA1c 8,4%) és 0,85% volt a metforminhoz adott gliklazid esetén (az átlagos kiindulási HbA1c 8,5%). A statisztikai „non-inferioritás” („nem rosszabb, mint”) igazolódott (95%-os CI: -0,11; 0,20). A vildagliptin mellett a testtömegváltozás +0,1 kg, míg a gliklazid melletti testtömeg-növekedés +1,4 kg volt.

Egy 24 hetes vizsgálatban a kezdeti kezelésként adott fix dózisú vildagliptin és metformin kombináció (melynek dózisát fokozatosan emelték naponta kétszer 50 mg/500 mg-ra vagy naponta kétszer 50 mg/1000 mg-ra) hatásosságát értékelték a gyógyszert korábban még nem kapó betegeknél. A 8,6%‑os átlagos kiindulási HbA1c-szintet a naponta kétszer 50 mg/1000 mg dózisban alkalmazott vildagliptin/metformin 1,82%-kal, a naponta kétszer 50 mg/500 mg dózisban adott vildagliptin/metformin 1,61%-kal, a naponta kétszer 1000 mg metformin 1,36%-kal és a naponta kétszer 50 mg vildagliptin 1,09%-kal csökkentette. Nagyobb csökkenést észleltek a ≥ 10,0%-os kiindulási HbA1c‑szinttel rendelkező betegeknél.

Egy 24 hetes, multicentrikus, randomizált, kettős vak, placebokontrollos vizsgálatot végeztek, a napi egyszeri 50 mg vildagliptin-kezelés placebóhoz viszonyított hatásának értékelésére, 515, 2-es típusú diabetesben szenvedő, és közepesen súlyos (n = 294) vagy súlyos vesekárosodásban szenvedő betegnél (n = 221). A vizsgálat megkezdésekor a közepesen súlyos vesekárosodásban szenvedő betegek 68,8%-át és a súlyos vesekárosodásban szenvedő betegek 80,5%-át kezelték inzulinnal (az átlagos napi dózis sorrendben 56 egység és 51,6 egység volt). A közepesen súlyos vesekárosodásban szenvedő betegeknél a vildagliptin az átlagosan 7,9%-os kiindulási szintről jelentősen csökkentette a HbA1c-t, a placebóhoz képest (a különbség -0,53% volt). A súlyos vesekárosodásban szenvedő betegeknél a vildagliptin az átlagosan 7,7%-os kiindulási szintről, a placebóhoz képest jelentősen csökkentette a HbA1c-t (a különbség -0,56% volt).

Egy 24 hetes, randomizált, kettős vak, placebokontrollos vizsgálatot végeztek 318 beteggel, a metforminnal (naponta ≥ 1500 mg) és glimepiriddel (naponta ≥ 4 mg) kombinációban adott vildagliptin (naponta kétszer 50 mg) hatásosságának és biztonságosságának értékelésére. A metforminnal és glimepiriddel kombinációban adott vildagliptin a placebóhoz képest jelentősen csökkentette a HbA1c-szintet. Az átlagos 8,8%-os kiindulási HbA1c-szintről bekövetkező, placebóra korrigált átlagos csökkenés 0,76% volt.

Egy 24 hetes randomizált, kettős vak, placebokontrollos vizsgálatot végeztek 449 beteggel, hogy értékeljék a metforminnal együtt (n = 276) vagy metformin nélkül adott (n = 173) stabil dózisú bazális vagy premix inzulinnal (átlagos napi dózis 41 egység) kombinációban alkalmazott vildagliptin (naponta kétszer 50 mg) hatásosságát és biztonságosságát. Az inzulinnal kombinációban adott vildagliptin a placebóhoz képest jelentősen csökkentette a HbA1c-szintet. A teljes populációban az átlagos 8,8%-os kiindulási HbA1c-szintről bekövetkező, placebóra korrigált átlagos csökkenés 0,72% volt. Az egyidejűleg metforminnal és inzulinnal kezelt alcsoportban a HbA1c-érték placebóra korrigált átlagos csökkenése 0,63%, míg a metformin nélkül inzulinnal kezelt csoportokban 0,84% volt. A teljes populációban a hypoglykaemia előfordulási gyakorisága a vildagliptin-csoportban 8,4% a placebocsoportban pedig 7,2% volt. A vildagliptint kapó betegeknél nem észleltek testtömeg-növekedést (+0,2 kg), míg a placebót kapóknál testtömegcsökkenést tapasztaltak (-0,7 kg).

Egy másik, 24 hetes, előrehaladottabb 2-es típusú cukorbetegségben szenvedő, inzulinnal nem megfelelően beállított (rövid- és hosszú hatású, átlagos inzulin dózis 80 NE/nap) betegekkel végzett vizsgálatban, a HbA1c-szint átlagos csökkenése statisztikailag szignifikánsan nagyobb volt, amikor vildagliptint (naponta kétszer 50 mg) adtak az inzulinhoz (0,5%), mint a placebo plusz inzulin esetén (0,2%). A hypoglykaemia előfordulási gyakorisága alacsonyabb volt (22,9%) a vildagliptin‑csoportban, mint a placebocsoportban (29,6%).

Egy 52 hetes, multicentrikus, randomizált, kettős vak vizsgálatot végeztek 2-es típusú diabetesben és pangásos szívelégtelenségben (NYHA I-III-as funkcionális stádium) szenvedő betegek bevonásával, hogy értékeljék a naponta kétszer 50 mg vildagliptin (n = 128) balkamrai ejekciós frakcióra (left-ventricular ejection fraction, LVEF) gyakorolt, placebóhoz (n = 126) viszonyított hatását. A vildagliptin nem járt a balkamra-funkció változásával vagy a már meglévő pangásos szívelégtelenség súlyosbodásával. Az igazolt cardiovascularis események összességében hasonlók voltak. Több cardialis esemény volt a vildagliptinnel kezelt, NYHA III-as stádiumú szívelégtelenségben szenvedő betegeknél, mint azoknál, akik placebót kaptak. Ugyanakkor nem volt egyensúly a kiindulási cardiovascularis kockázatban, ami a placebónak kedvezett, de az események száma alacsony volt, ami eleve kizárja a határozott következtetések levonását. A vildagliptin a placebóhoz képest az átlagosan 7,8%-os kiindulási szintről jelentősen csökkentette a HbA1c-t (a különbség 0,6%) a 16. héten. Az NYHA III-as stádiumába tartozó betegek alcsoportjában a HbA1c-érték csökkenése a placebóhoz képest kisebb volt (0,3%-os különbség), azonban a betegek kis száma miatt (n = 44) korlátozott mértékben vonható le következtetés. A teljes populációban a hypoglykaemia előfordulási gyakorisága a vildagliptin-csoportban 4,7% a placebocsoportban pedig 5,6% volt.

Egy öt éves, multicentrikus, randomizált, kettős vak vizsgálatot (VERIFY) végeztek 2-es típusú cukorbetegek részvételével, hogy értékeljék a korai kombinációs terápiaként adott vildagliptin és metformin (n = 998) hatását, a standard ellátást jelentő, metformin monoterápiával induló, majd vildagliptinnel kombinált (lépcsőzetes felépítésű terápiás csoport, n = 1003) kezelés hatásával szemben, az újonnan diagnosztizált 2-es típusú cukorbetegeknél. 
A vizsgálat 5 éves időtartama alatt igazolódott, hogy a napi kétszer 50 mg vildagliptin és metformin kombinációs kezelési protokoll statisztikailag és klinikailag szignifikánsan csökkentette az „igazolt kezdeti terápiás kudarcig eltelt idővel” (HbA1c-érték ≥ 7%) kapcsolatos relatív kockázatot a metformin-monoterápiához képest, a kezelést korábban még nem kapó 2-es típusú cukorbetegek körében (HR [95%-os CI]: 0,51 [0,45, 0,58]; p < 0,001). A kezdeti terápiás kudarc (HbA1c-érték ≥7%) incidenciája 43,6% (429 beteg) volt a kombinációs, illetve 62,1% (614 beteg) a lépcsőzetes felépítésű terápiás csoportban.

Cardiovascularis kockázat
Harminchét, akár 2 évnél is hosszabb (vildagliptin esetében átlag 50 hetes, a komparátorok esetében átlag 49 hetes) időtartamú, III. fázisú és IV. fázisú, monoterápiával és kombinált terápiával végzett klinikai vizsgálatból származó, függetlenül és prospektíven igazolt cardiovascularis események meta‑analízisét végezték el, ami azt mutatta, hogy a vildagliptin-kezelés a komparátorokhoz viszonyítva nem járt a cardiovascularis kockázat emelkedésével. Az igazolt jelentős cardiovascularis nemkívánatos események (major adverse cardiovascular events; MACE) – beleértve az akut myocardiális infarctust, a stroke-ot vagy a cardiovascularis halálozást is – összetett végpontja hasonló volt a vildagliptin, illetve az aktív- és placebo-komparátorok esetén [Mantel–Haenszel-féle kockázati arány; (M-H RR) 0,82 (95%-os CI 0,61–1,11)]. A vildagliptin-csoport 9599 betege közül 83-nál (0,86%), míg a komparátorcsoport 7102 betege közül 85-nél (1,20%) számoltak be jelentős cardiovascularis nemkívánatos eseményről. A MACE komponensek mindegyikének egyenkénti értékelése nem mutatott megnövekedett kockázatot (hasonló M-H RR). Bizonyított szívelégtelenség eseményeket, vagyis a definíciója szerint hospitalizációt igénylő szívelégtelenséget, vagy újonnan fellépő szívelégtelenséget a vildagliptin-csoportban 41 betegnél (0,43%), illetve a komparátorcsoportban 32 betegnél (0,45%) jelentettek – M-H RR 1,08 (95%-os CI 0,68–1,70).

2. táblázat A vildagliptin kulcsfontosságú hatásossági eredményei placebokontrollos monoterápiás vizsgálatokban, illetve kiegészítő terápiás vizsgálatokban (az elsődleges hatásossági mutató a beválasztás szerinti populációban)

	Monoterápiás placebokontrollos vizsgálatok 

	Átlagos kiindulási HbA1c (%) 

	A HbA1c átlagos változása a 24. héten, a kiindulási értékhez viszonyítva 
	A HbA1c placebóra korrigált átlagos változása (%) a 24. héten (95%-os CI) 

	2301. vizsgálat: napi kétszer 50 mg vildagliptin (n = 90) 
	8,6 
	-0,8 
	-0,5* (–0,8; –0,1) 

	2384. vizsgálat: napi kétszer 50 mg vildagliptin (n = 79) 
	8,4 
	-0,7 
	-0,7* (–1,1; –0,4) 

	
Kiegészítő / kombinációs terápiás vizsgálatok 
	
	* p < 0,05 a placebóhoz viszonyítva

	Vildagliptin napi kétszer 50 mg + metformin (n = 143)
	8,4 
	-0,9 
	-1,1* (–1,4; –0,8) 

	Vildagliptin napi 50 mg + glimepirid (n = 132)
	8,5 
	-0,6 
	-0,6* (–0,9; –0,4) 

	Vildagliptin napi kétszer 50 mg + pioglitazon (n = 136)
	8,7 
	-1,0 
	-0,7* (–0,9; –0,4) 

	Vildagliptin napi kétszer 50 mg + metformin + glimepirid (n = 152)
	8,8 
	-1,0 
	-0,8* (–1,0; –0,5)

	
	
	* p< 0,05 a placebóhoz + komparátorhoz viszonyítva



Gyermekek és serdülők
Az Európai Gyógyszerügynökség a gyermekek esetén minden korosztálynál eltekint a vildagliptin tartalmú referenciakészítmény vizsgálati eredményeinek benyújtási kötelezettségétől 2-es típusú diabetesben (lásd 4.2 pont, gyermekgyógyászati alkalmazásra vonatkozó információk).

5.2 	Farmakokinetikai tulajdonságok

Felszívódás
Éhgyomorra történő orális adagolást követően a vildagliptin gyorsan felszívódik, és a plazma csúcskoncentráció 1,7 óra elteltével mérhető. Az ételek kismértékben, 2,5 órára nyújtják a plazma csúcskoncentráció kialakulásáig eltelt időt, de nem változtatják meg a teljes expozíciót (AUC). A vildagliptin étellel együtt történő beadásakor csökkent a Cmax-értéke (19%). A változás nagyságrendje azonban klinikailag nem jelentős, így a Vildagliptin HEXAL étkezés közben vagy attól függetlenül is bevehető. Az abszolút biohasznosulás 85%.

Eloszlás
A vildagliptin kis mértékben (9,3%) kötődik plazmafehérjékhez és egyenlő mértékben oszlik meg a plazma és a vörösvértestek között. A vildagliptin átlagos eloszlási térfogata dinamikus egyensúlyi állapotban, intravénás alkalmazást követően (Vss) 71 liter, ami extravascularis eloszlásra utal.

Biotranszformáció
Humán vonatkozásban a vildagliptin elsődleges eliminációs útvonala a metabolizáció, ami a bevitt dózis 69%-át érinti. A legfontosabb metabolit (LAY 151) farmakológiailag inaktív, a ciano-rész hidrolízisének terméke, amely a bevitt dózis 57%-ából jön létre, amit a glükuronid (BQS867) és az amid-hidrolízis termékei követnek (a bevitt dózis 4%-a). Emberi vese mikroszómákon nyert in vitro adatok arra utalnak, hogy a vese lehet az egyik fontosabb szerv, amelyik részt vesz a vildagliptin hidrolízisében, melynek során egyik fő, inaktív metabolitja, a LAY151 keletkezik. Egy, DPP‑4‑hiányos patkányokkal végzett in vivo vizsgálat alapján a DPP-4 részlegesen hozzájárul a vildagliptin hidrolíziséhez. A vildaglitpin metabolizációjában mérhető módon nem vesznek részt a CYP 450 enzimek. Ennek megfelelően a vildagliptin metabolikus clearance-ét várhatóan nem befolyásolják az egyidejűleg adott CYP 450-inhibitor és/vagy -induktor gyógyszerek. In vitro vizsgálatokban kimutatták, hogy a vildagliptin nem gátol, illetve nem indukál CYP 450 enzimeket. Ebből adódóan a vildagliptin várhatóan nem befolyásolja a CYP 1A2, CYP 2C8, CYP 2C9, CYP 2C19, CYP 2D6, CYP 2E1 vagy CYP 3A4/5 által metabolizált, egyidejűleg alkalmazott gyógyszerek metbolikus clearance-ét.

Elimináció
[14C]-vel jelölt vildagliptin orális alkalmazását követően a bevitt dózis megközelítőleg 85%-a ürült a vizeletben és 15%-a volt visszanyerhető a székletből. A szájon át bevitt dózis 23%-a változatlan formában ürül a vesén keresztül. Egészséges önkénteseknél intravénás bevitelt követően a vildagliptin össz-plazma- és renalis clearance-értéke sorrendben 41, illetve 13 l/óra. Intravénás beadást követően az átlagos eliminációs felezési idő megközelítőleg 2 óra. Orális beadást követően az átlagos eliminációs felezési idő megközelítőleg 3 óra.

Linearitás/nonlinearitás
A vildagliptin Cmax-értéke, valamint a plazmaconcentráció/idő függvény görbe alatti területe (AUC) megközelítőleg dózisarányos módon növekedett a terápiás dózistartományban.

Jellemzők különleges betegcsoportoknál

Nem
Széles, életkor- és testtömegindex (BMI) tartományba tartozó egészséges férfi és női alanyok között nem figyeltek meg klinikailag lényeges különbségeket a vildagliptin farmakokinetikájában. A vildagliptin DPP-4 gátlását nem befolyásolja a beteg neme.

Idősek
Egészséges időseknél (≥ 70 év), a teljes vildagliptin-expozíció (napi egyszer 100 mg dózis mellett) 32%-kal nőtt, míg a plazma csúcskoncentráció a fiatal (18-40 év) egészséges alanyokkal összehasonlítva 18%-kal nőtt. Ezeket a változásokat nem tekintik klinikailag lényegesnek. A vildagliptin DPP-4 gátlását nem befolyásolja a beteg kora.

Májkárosodás
A májkárosodás hatásait a vildagliptin farmakokinetikájára a Child-Pugh pontszám szerint enyhe, közepesen súlyos fokú és súlyos májkárosodásban szenvedő betegeknél (6 ponttól [közepes] 12 pontig [súlyos] terjedő tartomány) vizsgálták, egészséges alanyokhoz viszonyítva. Egyetlen dózis vildagliptin bevitelét követően enyhe májkárosodásban szenvedő betegeknél az expozíció értéke 20%-kal, míg a közepesen súlyos fokú májkárosodásban szenvedő betegeknél 8%-kal csökkent, illetve súlyos májkárosodásban az expozíció 22%-kal nőtt. A vildagliptin-expozíció maximális változása (növekedés vagy csökkenés) ~30%, amit nem tekintenek klinikailag lényegesnek. Nem volt korreláció a májbetegség súlyossága és a vildagliptin-expozíció változásai között.

Vesekárosodás
Egy többszöri adagolású, nyílt elrendezésű vizsgálatot végeztek az alacsonyabb terápiás dózisú vildagliptin (naponta egyszer 50 mg) farmakokinetikájának értékelésére, a kreatinin-clearance szerint definiált, különböző fokú, krónikus vesekárosodásban (enyhe: 50‑< 80 ml/perc, közepesen súlyos: 30‑< 50 ml/perc és súlyos: < 30 ml/perc) szenvedő betegeknél, amit normál veseműködésű, egészséges kontroll alanyokéval hasonlítottak össze.
A normál veseműködésű, egészséges alanyokéhoz képest a vildagliptin AUC-je az enyhe, közepesen súlyos fokú és súlyos vesekárosodásban szenvedő betegeknél sorrendben az 1,4-szeresére, 1,7‑szeresére és 2-szeresére emelkedett. A LAY151 és a BQS867 metabolitok AUC-je az enyhe, közepesen súlyos és súlyos vesekárosodásban szenvedő betegeknél átlagosan sorrendben az 1,5‑szeresére, 3-szorosára és 7‑szeresére emelkedett. A végstádiumú vesebetegségben (ESRD) szenvedő betegektől származó, korlátozott mennyiségű adat azt mutatja, hogy a vildagliptin expozíciója a súlyos vesekárosodásban szenvedőkhöz hasonló. A LAY151-koncentrációk megközelítőleg 2–3-szor nagyobbak voltak, mint a súlyos vesekárosodásban szenvedő betegeknél.

A vildagliptint a hemodialízis csak korlátozott mértékben távolította el (az adagolás után 4 órával kezdett művesekezelés 3–4 óra alatt 3%-ot).

Etnikai csoportok
Korlátozott mennyiségű adat arra utal, hogy a rassznak nincs jelentős befolyása a vildagliptin farmakokinetikájára.

5.3 	A preklinikai biztonságossági vizsgálatok eredményei

Kutyáknál az intracardialis ingerületvezetés lassulását figyelték meg, a „hatást nem okozó” dózis 15 mg/ttkg volt (a Cmax alapján a humán expozíció 7-szerese).

Patkányoknál és egereknél habos alveoláris makrofágok akkumulációját figyelték meg a tüdőkben. A „hatást nem okozó” dózis patkányoknál 25 mg/ttkg (az AUC-érték alapján a humán expozíció 5‑szöröse), míg egereknél 750 mg/ttkg (a humán expozíció 142-szerese) volt.

Kutyáknál emésztőrendszeri tüneteket figyeltek meg, elsősorban laza székletet, nyákos székletet, hasmenést és nagyobb dózisok mellett véres székletet. A „hatást nem okozó” dózist nem határozták meg.

A hagyományos in vitro és in vivo genotoxicitási vizsgálatokban a vildagliptin nem volt mutagén.

Egy, patkányokkal végzett, a fertilitásra és a korai embrionális fejlődésre vonatkozó vizsgálat nem utalt arra, hogy a vildagliptin károsan hatna a fertilitásra, a reprodukciós teljesítményre vagy a korai embrionális fejlődésre. Az embriofötális toxicitást patkányoknál és nyulaknál vizsgálták. Patkányoknál a hullámos bordák incidenciájának növekedését észlelték, ami az anyai testtömeg-paraméterek csökkenéséhez társult. A „hatást nem okozó” dózis 75 mg/ttkg volt (a humán expozíció 10-szerese). Nyulaknál a retardált fejlődésre utaló magzati testtömeg-csökkenést és csont-deformitásokat kizárólag súlyos anyai toxicitás jelenlétében figyeltek meg, a „hatást nem okozó” dózis 50 mg/ttkg volt (a humán expozíció 9-szerese). Egy pre- és posztnatális fejlődési vizsgálatot patkányokkal végeztek. Elváltozásokat csak anyai toxicitás mellett, ≥ 150 mg/ttkg-nál figyeltek meg az F1 generációban, köztük a testtömeg átmeneti csökkenését, valamint a motoros aktivitás csökkenését.

Egy kétéves karcinogenitási vizsgálatot végeztek patkányokkal, 900 mg/ttkg-ig terjedő orális dózisokkal (a maximális ajánlott dózisok melletti humán expozíció megközelítőleg 200-szorosa). Nem észlelték a tumorok incidenciájának vildagliptinnek tulajdonítható növekedését. Egy másik, kétéves karcinogenitási vizsgálatot egerekkel végeztek 1000 mg/ttkg-ig terjedő orális dózisokkal. Az emlő adenokarcinómák és a hemangioszarkómák incidenciájának növekedését figyelték meg, az adenokarcinómák esetén 500 mg/ttkg (a humán expozíció 59-szerese), a hemangioszarkómák esetén 100 mg/ttkg (a humán expozíció 16-szorosa) „hatást nem okozó” dózis mellett. Ezen tumorok incidenciájának egereknél észlelt növekedése nem jelent jelentős kockázatot emberek számára, mivel a vildagliptin és az elsődleges metabolitja nem genotoxikus, tumorok előfordulását csak egyetlen fajban és csak nagyon nagy szisztémás expozíció mellett észlelték.

Egy 13 hetes, toxikológiai vizsgálatban makákóknál (Cynomolgus) bőrléziókat írtak le ≥ 5 mg/ttkg/nap dózis mellett. Ezek következetesen az akrális részeken (kezek, lábak, fülek és farok) helyezkedtek el. 5 mg/ttkg/nap dózis mellett (ami megközelítőleg megfelel a 100 mg-os dózis melletti humán AUC-expozíciónak) csak hólyagokat figyeltek meg. Ezek a kezelés folytatása ellenére reverzíbilisek voltak, és nem jártak kórszövettani eltérésekkel. Leírtak pikkelyes, illetve lemezes hámlást, pörkképződést és farok-fekélyeket, a megfelelő kórszövettani elváltozásokkal, ≥ 20 mg/ttkg/nap dózis mellett (a 100 mg‑os humán dózis melletti AUC-expozíció megközelítőleg 3-szorosa). A farok nekrotikus lézióit figyelték meg ≥ 80 mg/ttkg dózis mellett. 160 mg/ttkg/nap dózissal kezelt majmoknál egy négyhetes gyógyulási időszak alatt a bőrléziók irreverzíbilisnek bizonyultak.


6.	GYÓGYSZERÉSZETI JELLEMZŐK

6.1	Segédanyagok felsorolása

mikrokristályos cellulóz
karboximetilkeményítő-nátrium 
laktóz
magnézium-sztearát

6.2	Inkompatibilitások

Nem értelmezhető.

6.3	Felhasználhatósági időtartam

3 év

6.4	Különleges tárolási előírások

Ez a gyógyszer nem igényel különleges tárolást.

6.5	Csomagolás típusa és kiszerelése

[bookmark: m_-6683176559286671131__Hlk170984603]A tabletták 28, 30, 56 vagy 60 db tablettát tartalmazó OPA/Al/PVC//Al buborékcsomagolásban és dobozban kerülnek forgalomba.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy keresztes)
Osztályozás: II. csoport
Kizárólag orvosi rendelvényhez kötött gyógyszer (V).


7.	A FORGALOMBA HOZATALI ENGEDÉLY JOGOSULTJA

Sandoz Hungária Kft.
1114 Budapest
Bartók Béla út 43-47.
Magyarország


8.	A FORGALOMBA HOZATALI ENGEDÉLY SZÁMA(I)

OGYI-T-24779/01	28×	OPA/Al/PVC//Al buborékcsomagolásban
OGYI-T-24779/02	30×	OPA/Al/PVC//Al buborékcsomagolásban
OGYI-T-24779/03	56×	OPA/Al/PVC//Al buborékcsomagolásban
OGYI-T-24779/04	60×	OPA/Al/PVC//Al buborékcsomagolásban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. augusztus 18.


10.	A SZÖVEG ELLENŐRZÉSÉNEK DÁTUMA

2026. augusztus 18.
NNGYK/GYSZ/41955/2024
